שיטת הסוכך

שיטת הסוכך בעברונה בדרום הערבה
שיטת הסוכך בעברונה בדרום הערבה
שיטת הסוכך (שם מדעי: Acacia Tortilis; נקראת גם שיטה סוככנית; בערבית: סמרה, טלח) היא צמח מדבר קוצני הגדל כעץ או כשיח בהתאם לכמות המים הזמינים לו.

== תיאור ==
שיטת הסוכך גדלה במקומות יבשים וחמים. שם המין נובע מצורת העץ - צורת סוכך. המוצא של שיטת הסוכך הוא באפריקה הטרופית. העץ גדל בישראל בערבה והתפוצה הצפונית שלו היא עד עין גדי. במקומות שחונים גדל העץ לגובה מטר עד שניים ומבשיל זרעים כעץ בוגר ובמקומות בהם מים זמינים העץ צומח לגובה 5 מטר כמו באזור עין יהב וחצבה.

לשיטת הסוכך עלים שעירים וגם הפרי שעיר וסלילי. לעץ אין גזע ראשי אלא גזעים מרובים המסתעפים מהבסיס. הענפים ממשיכים לצמוח באורך דומה, צמרת העץ שטוחה. הציר של העלים בולט בשעירותו. כאשר הקוצים והענפים צעירים הם שעירים ואחר כך השערות נושרות. העלים נושרים בקיץ והפריחה לקראת הסתיו. כך זה קורה גם באפריקה שהיא מוצא השיטה ובה גשמי קיץ. הפרחים צהובים והפירות בצורת תרמילים. הקוצים מגינים על העץ משיני בעלי חיים.

בישראל גדלים בר גם שיטת הנגב, שיטה סלילנית ושיטה מלבינה. בישראל גדלים גם עצי שיטה שהובאו מארצות רחוקות כמו אוסטרליה וניטעו במקומות שונים כמו צידי דרכים. על שם השיטה אבל שיטים ונחל שיטים אשר בבקעת הירדן והיישוב בית השיטה אשר בעמק יזרעאל. השיטה מוזכרת בספר שמות כחומר בניה להכנת המשכן, הארון והמזבח. השיטה מופיעה גם בספר ישעיהו ובתלמוד בבלי ראש השנה כ"ג א'. שיטת הסוכך הוא עץ המופיע ברשימת הצמחים מוגנים בישראל.

== השיטה במקורות ==
* [http://www.mechon-mamre.org/i/t/t0225.htm שמות פרק כ"ה]' י וְעָשׂוּ אֲרוֹן, עֲצֵי שִׁטִּים ... יג וְעָשִׂיתָ בַדֵּי, עֲצֵי שִׁטִּים; וְצִפִּיתָ אֹתָם, זָהָב.
* [http://www.mechon-mamre.org/i/t/t0226.htm שמות פרק כ"ו]' טו וְעָשִׂיתָ אֶת-הַקְּרָשִׁים, לַמִּשְׁכָּן, עֲצֵי שִׁטִּים, עֹמְדִים.
* [http://www.mechon-mamre.org/i/t/t0227.htm שמות פרק כ"ז], א וְעָשִׂיתָ אֶת-הַמִּזְבֵּחַ, עֲצֵי שִׁטִּים..
* [http://www.mechon-mamre.org/i/t/t0237.htm שמות פרק ל"ז], כה וַיַּעַשׂ אֶת-מִזְבַּח הַקְּטֹרֶת, עֲצֵי שִׁטִּים
* [http://www.mechon-mamre.org/i/t/t1041.htm ישעיהו פרק מ"א], יט אֶתֵּן בַּמִּדְבָּר אֶרֶז שִׁטָּה, וַהֲדַס וְעֵץ שָׁמֶן; אָשִׂים בָּעֲרָבָה, בְּרוֹשׁ תִּדְהָר וּתְאַשּׁוּר--יַחְדָּו.
* בבלי, ראש השנה כ"ג א' כל שיטה ושיטה שנטלו נכרים מירושלים עתיד הקדוש ברוך הוא להחזירן.

== לקריאה נוספת ==
* עזריה אלון, החי והצומח של ארץ ישראל. משרד הביטחון – ההוצאה לאור והחברה להגנת הטבע. כרך 10 עמוד 144
* הבריטניקה החדשה לנוער, הוצאת ידיעות אחרונות - ספרי חמד וכתר הוצאה לאור. כרך 16 עמוד 52.
* זאב וילנאי, אריאל אנציקלופדיה לידיעת ארץ ישראל, הוצאת עם עובד, 1980.

== קישורים חיצוניים ==

*[https://web.archive.org/web/20071007144634/http://www.botanic.co.il/a/picshowh.asp?qcatnr=ACATOR&qseqnr=ACATOR1 שיטה סוככנית], הגנים הבוטנים בירושלים
* [https://web.archive.org/web/20061002032726/http://desert.bgu.ac.il/desert/HebSite.aspx?SiteId=3013&ItemId=3749 עץ שיטת סוכך], מרכז מידע למחקר ופיתוח המדבר על שם ניומן
* [http://www.environment.gov.il/Enviroment/bin/en.jsp?enPage=BlankPage&enDisplay=view&enDispWhat=Object&enDispWho=Articals^l3668&enZone=summer_flowers שיטה סוככנית], המשרד להגנת הסביבה

==הערות שוליים==

<hr>

קטגוריה:צמחים שתוארו ב-1825
קטגוריה:טקסונים שתוארו בידי פרידריך גוטלוב היינה
קטגוריה:צפון אפריקה: עצים
קטגוריה:צמחייה מדברית
קטגוריה:מימוסיים
קטגוריה:ארץ ישראל: מימוסיים
קטגוריה:ערכי טבע מוגנים בישראל: צמחים